《南昌学宫摹刻汉石经残字歌》
清代·吴照

一字石经邕所作，表里隶书光太学。兰台私文志本污，鸿都鸟篆才原薄。

熹平立后兵火余，贞观收藏半刓剥。遗字流传拓本稀，虬甲凤毛与麟角。

徒传八石洪相摹，千九百字蓬莱阁。昆山秀水互有考，视宋较远尤残落。

后生无从见典型，圣言同异滋穿凿。北平夫子今翁公，日抱群经事商榷。

汉笺唐疏精髓搜，仓沮史籀偏旁索。遗经三段刻丁酉，一笑蓬莱有宿约。

聚于所好物必归，金匮本藏得参酌。字体破缺云雾遮，碑形高广丈尺度。

宦贯犹堪证鲁毛，射聘依稀未斑驳。公羊隐四字十八，鄱阳所缺非参错。

归于一是众论排，诗歌文笔两超卓。公时校士吾西江，命工磨石去硗确。

腕力所到蛟螭蟠，议郎精彩犹腾烁。六百七十有五字，点画天然谢雕琢。

镌成移置嵌宫墙，多士先瞻气欢跃。公与西江旧结缘，卅载文风戒卑弱。

重将典故续蓬莱，快竦精神峙匡岳。深檐盖护永不刊，诸生雒诵勤薰濯。

作者简介：（1755—1811）江西南城人，字照南，号白厂。乾隆五十四年拔贡，官大庾教谕，旋弃官卖画自给。善画竹，意气豪宕，兼工诗书。有《听雨楼集》、《说文字原考略》、《老子说略》。